Document ID: 32010R0326

REGULAMENTUL (UE) NR. 326/2010 AL COMISIEI
din 21 aprilie 2010
de modificare a Regulamentului (CEE) nr. 3846/87 de stabilire a unei nomenclaturi a produselor agricole pentru restituirile la export
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 170,
întrucât:
(1)
Regulamentul (CEE) nr. 3846/87 al Comisiei (2) stabilește, pe baza Nomenclaturii Combinate, o nomenclatură a produselor agricole pentru restituirile la export.
(2)
Nomenclatura restituirilor prevede că brânzeturile sunt eligibile pentru o restituire la export dacă îndeplinesc cerințele minime în ceea ce privește conținutul de substanță uscată din lapte și grăsimea lactată. Un anumit tip de brânză produs în unele noi state membre îndeplinește cerințele menționate, dar nu beneficiază de restituire deoarece nu este inclus în actualul sistem de clasificare al nomenclaturii restituirilor la export. Dată fiind importanța acestui tip de brânză pentru industria produselor lactate, este necesară adăugarea codurilor de produs care să permită includerea tipului respectiv de brânză în nomenclatura restituirilor la export.
(3)
Regulamentul (CE) nr. 1187/2009 al Comisiei din 27 noiembrie 2009 de stabilire a normelor speciale de aplicare a Regulamentului (CE) nr. 1234/2007 al Consiliului în ceea ce privește licențele de export și restituirile la export în sectorul laptelui și produselor lactate (3) a abrogat Regulamentul (CE) nr. 1282/2006 din 17 august 2006 de stabilire a normelor speciale de aplicare a Regulamentului (CE) nr. 1255/1999 al Consiliului în ceea ce privește certificatele de export și restituirile la export în sectorul laptelui și produselor lactate (4). Este necesară, prin urmare, actualizarea trimiterilor din notele de subsol 4 și 14 din sectorul 9 al anexei la Regulamentul (CEE) nr. 3846/87.
(4)
Prin urmare, Regulamentul (CEE) nr. 3846/87 trebuie modificat în consecință.
(5)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Anexa I la Regulamentul (CEE) nr. 3846/87 se modifică în conformitate cu anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 aprilie 2010.

Labels: 3
6